b'\n_START_ARTICLE_\nLodur\n_START_PARAGRAPH_\nLodur (norr\xc3\xb8nt L\xc3\xb3\xc3\xb0urr) var en obskur og dunkel gud blant \xc3\xa6sene i norr\xc3\xb8n mytologi. I henhold til Volusp\xc3\xa5 i Den eldre Edda inngikk han i gruppen \xc2\xabOdin-H\xc3\xb8ne-Lodur\xc2\xbb, men Snorre Sturlason erstattet den gruppen med \xc2\xabOdin-Vilje-Ve\xc2\xbb og da er Lodur antagelig den samme som Ve. Snorre kaller de tre gudene for Bors-s\xc3\xb8nnene._NEWLINE_I Volusp\xc3\xa5 er Lodur gitt rollen \xc3\xa5 gi liv til de f\xc3\xb8rste menneskene, Ask og Embla, og til tross for viktigheten i denne skapelsesmyten blir han ellers knapt nevnt. Forskere har i ulike tider fors\xc3\xb8kt \xc3\xa5 identifisere ham med henholdsvis Loke, Ve, Vilje og Fr\xc3\xb8y, men ingen teori har f\xc3\xa5tt konsensus.\n_START_SECTION_\nNavn og etymologi\n_START_PARAGRAPH_\nMeningen bak navnet Lodur er ukjent. Det har blitt spekulativt knyttet til forskjellige norr\xc3\xb8ne ord som l\xc3\xb3\xc3\xb0, \xc2\xabfrukt\xc2\xbb, \xc2\xabland\xc2\xbb, lj\xc3\xb3\xc3\xb0ar, \xc2\xabfolk\xc2\xbb, og la\xc3\xb0a, \xc2\xab\xc3\xa5 tiltrekke\xc2\xbb. De gotiske ordene liudan, \xc2\xab\xc3\xa5 vokse\xc2\xbb og laudi, \xc2\xabforme\xc2\xbb, foruten ogs\xc3\xa5 det tyske ordet lodern, \xc2\xab\xc3\xa5 flamme, blusse\xc2\xbb, har ogs\xc3\xa5 blitt nevnt i denne sammenhengen._NEWLINE_Den metriske posisjonen av Lodurs navn i skaldekvadet Islendingadr\xc3\xa5pa, som er strengt komponert i versem\xc3\xa5let drottkv\xc3\xa6tt, indikerer at navnet inneholder lydverdien /\xc3\xb3/ heller enn /o/. Dette er et sterkt, men ikke uomtvistelig tegn, og en del forskere har valgt \xc3\xa5 beholde lesningen Lo\xc3\xb0urr/Lodur (med /o/).\n_START_SECTION_\nTeorier\n_START_PARAGRAPH_\nEttersom Den yngre Edda nevner s\xc3\xb8nnene til Bor i den samme konteksten som Volusp\xc3\xa5 nevner H\xc3\xb8ne (H\xc5\x93nir) og Lodur (L\xc3\xb3\xc3\xb0urr), har en del forskere grunnet at Lodur kan v\xc3\xa6re et annet navn for enten Vilje (Vili) eller Ve (V\xc3\xa9). Viktor Rydberg var en som tidlig fremmet denne teorien, men den har senere f\xc3\xa5tt liten oppmerksomhet._NEWLINE_En mer popul\xc3\xa6r teori, som er foresl\xc3\xa5tt av forskeren Ursula Dronke, sier at Lodur er \xc2\xabet tredje navn for Loke/Lopt\xc2\xbb (Loki/Loptr). Hovedargumentet for dette er at gudene Odin, H\xc3\xb8ne og Loke opptrer som en trio i Haustlong (Haustl\xc3\xb6ng), som Snorre refererer til Skaldskaparm\xc3\xa5l med Tjodolv den kvinv\xc3\xa6rske oppgitt som forfatter. Den samme trioen finnes ogs\xc3\xa5 i prosaprologen i Reginsm\xc3\xa5l (Reginsm\xc3\xa1l). Odin-kjenningen \xc2\xabLodurs venn\xc2\xbb opptrer ytterligere som en parallell til kjenningen \xc2\xabLopts venn\xc2\xbb, og Loke er tilsvarende referert til som \xc2\xabH\xc3\xb8nes venn\xc2\xbb i Haustlong, noe som styrker denne trio-forbindelsen. Mens mange forskere godtar denne identifikasjonen, er den ikke allment akseptert. Et argument imot den er at Loke opptrer som en ondskapsfull fyr rett etterp\xc3\xa5 i Volusp\xc3\xa5, noe som synes \xc3\xa5 v\xc3\xa6re i konflikt med det poetiske bildet av Lodur som en \xc2\xabkraftfull og kj\xc3\xa6rlig\xc2\xbb figur._NEWLINE_En identifikasjon med Fr\xc3\xb8y har ogs\xc3\xa5 blitt foresl\xc3\xa5tt. Denne teorien framhever muligheten av en lesning av fruktbarhet i Lodurs navn, men har ellers ingen direkte bevis som st\xc3\xb8tter teorien._NEWLINE_Gro Steinsland kommer innom en annen teori som forvansker det hele. Ved \xc3\xa5 g\xc3\xa5 til grunnteksten i Volusp\xc3\xa5 skimtes tre jotunkvinner som kan ha v\xc3\xa6rt deltagere til skapelsesmyten. Tallet tre har feminin form i de to kildene, strofe 17 som er i b\xc3\xa5de Codex Regius og i Haugsbok, de to ulike kildeskriftene til Volusp\xc3\xa5.  De tre som omtales i Hauksboks versjon av strofe 17 omtales som \xc2\xabtre tussem\xc3\xb8yer\xc2\xbb, det vil si jotunkvinner.'